Timbroù Mozambik

Trevadenn eus Portugal
Kregiñ a ra istor ar postoù er Mozambik gant ar sevel tachadoù-kenwerzh war intrudu ar Bortugaliz e penn kentañ ar XVIvet kantved. 

E 1876 e voe embannet an timbroù kentañ, warno ur gurunenn, an hevelep patrom a servijo en holl drevadennoù portugalek. Ur rummad nav fezh anezhañ a vo advoullet e 1881 gant livioù nevez (10r ha 40r) hag e 1885 (20r,25r). Ur rummad a ginnig poltred ar Roue Luís Iañ a yelo er-maez e 1886. 

Adalek ar bloavezhioù 1890 ha betek 1917 e vo embannet timbroù ispisial da vezañ implijet e rannvroioù Lourenço Marques (Maputo bremañ), Inhambane, ha Zambezia. 

 Ar Republik 
Pa voe diskaret ar rouantelezh er Portugal e 1910 ha diazezet ur renad republikan e voe dreistmoullet an timbroù gant ar gerioù « REPUBLICA » pe « REPUBLICA MOÇAMBIQUE ». Un drevadenn bortugalek e chomo dalc’hmat ar Mozambik da vezañ avat.

E-barzh an tiriadoù Tete ha Quelimane, e voe implijet timbroù trevadennoù aziat ar Portugal (Makao, Timor) dreistmoullet gant « REPUBLICA TETE » pe « REPUBLICA QUELIMANE » e 1913.

Ur rummad timbroù a vo strewet er Portugal hag en holl drevadennoù e 1913, anavezet dindan anv Ceres, treset gant Constantino de Sobral Fernandes hag engravet gant José Sérgio de Carvalho e Silva.  Reiñ a ra da welet an doueez Ceres, war-sav, e selloù paret dirazi, ur falz en he dorn. “REPUBLICA PORTUGUESA” zo skrivet e nec’h ha CORREIO (Postoù e portugaleg) en traoñ, nemet en trevadennoù a ginnig anv ar vro e liv du en ur skoedenn wenn.

 Proviñs eus Portugal
An timbroù embannet goude ar brezel zo mui pe vui heñvel e pep trevadenn eus Portugal.

Gweledvaoù liesseurt a zo danvez ur rummad embannet e 1948, un heuliadenn 24 timbr a ro da anaout pesked e 1951. Balafenned a zo danvez un toullad timbroù a vent heñvel e 1953, skoed-armez kêrioù Mozambik e 1961.

 Republik Mozambik
E 1974 eo trec’h ar FRELIMO (Frente de Libertação de Moçambique - Talbenn Dieubidigezh ar Mozambik) a gase ar stourm armet a-enep ar Portugal, ha dizalc’h eo ar vro adal ar 25 a viz Even 1975. 

Kalzik timbroù bet embannet abaoe 1953 zo dreistmoullet gant ar ger INDEPENDENCIA met tamm ha tamm e kinnig Servij ar Postoù timbroù heverk.

Dre m’eo deuet ar Stad nevez da vout ur « Republik Poblek » e vez embannet kalzig timbroù a vrud gwirioù ar maouezed, al labourerien (Gouel al Labour e 1977 ha 1980), ar FRELIMO, deiz ha bloaz an dieubidigezh, c’hoarioù olimpek Moskov e 1980… Rummadoù zo gouestlet d’al loened ivez (laboused, chas, balafenned…). Troet war zu sevenadur ha darvoudoù ar vro e chom an darn vrasañ eus an timbroù.

E 1992 e paouez ar pennoù-bras gant an ideologiezh marksour-leninour, ha tostaat a ra ar Mozambik ouzh ar C’hornôg. Ezel Kenglad ar Broadoù (Commonwealth) eo e 1995, desped d’ar vro bezañ ur Republik ha nann-saozneger ar boblañs.

Mont a ra politikerezh postoù ar Mozambik gant ur gammdro er bloaz 1998 pa tiviz embann rummadoù diniver, pell a-walc’h o zanvez eus buhez an dud. 27 timbr e 1998 ha 13 tamm e 1999 zo poltred ar priñsez Diana warno. C’hoarioù olimpek Sidney a zo enoret gant 36 timbr. Un dibab a blijo d’an dastumerien timbroù dre demoù hepken.

 Postoù prevez
E 1891 ez eus bet fiziet e Kompagnunezh Mozambik (Companhia de Moçambique) melestradurezh ar postoù e rannvroioù Manica ha Sofala. Embann a ra timbroù dindan hec’h anv betek 1942.

Gant Kompagnunezh Nyassa (Companhia de Nyassa) ez eus bet savet un toullad timbroù être 1898 ha 1929.

 Pennad kar 
Timbroù Postoù prevez Mozambik

Mozambik
Mozambik